Sklep III Ips 36/2002
Sodna praksa Vrhovnega sodišča, 2002-06-14

zahteva za varstvo zakonitosti - prenehanje gospodarske družbe po ZFPPod - pritožba zoper sklep o izbrisu iz sodnega registra - pravica do pritožbe

Omejitev pravice subjekta vpisa v sodni register do pritožbe zoper sklep o izbrisu iz sodnega registra na tiste subjekte vpisa, ki so izkoristili pravico do ugovora zoper sklep o začetku postopka za izbris predpostavlja možnost subjekta vpisa, da izkoristi pravico do ugovora zoper omenjen sklep. Če mu ta možnost ni bila dana, mu pravice do pritožbe ni mogoče odklanjati.

Zahtevi za varstvo zakonitosti se ugodi, sklep sodišča druge stopnje se razveljavi in zadeva vrne sodišču druge stopnje v novo odločanje.

Sodišče prve stopnje je s sklepom začelo zoper subjekt vpisa, naveden v uvodu sklepa, postopek izbrisa iz sodnega registra. Ker sklepu ni ugovarjal noben upravičenec iz tretjega odstavka 30. člena Zakona o finančnem poslovanju podjetij (Ur. list RS št. 54/99 in 110/99; v nadaljevanju: ZFPPod), je izdalo še sklep, da se subjekt vpisa izbriše iz sodnega registra.

Zoper sklep o izbrisu iz sodnega registra je subjekt vpisa vložil pritožbo. Pritožbeno sodišče jo je kot nedovoljeno zavrglo. Menilo je, da lahko pritožbo vloži samo tisti subjekt vpisa, ki je predhodno vložil ugovor zoper sklep o začetku postopka izbrisa.

Sklep pritožbenega sodišča izpodbija vrhovna državna tožilka z zahtevo za varstvo zakonitosti zaradi zmotne uporabe materialnega prava: neuporabe 25. člena Ustave Republike Slovenije in 30. člena Zakona o nepravdnem postopku ter nepravilne uporabe 34. člena ZFPPod v zvezi s tretjim odstavkom 32. člena ZFPPod, podrejeno pa še zaradi bistvene kršitve določb pravdnega postopka po 8. točki drugega odstavka 339. člena ZPP ter po prvem odstavku 339. člena ZPP v zvezi s tretjim odstavkom 343. člena ZPP. Temu sodišču predlaga, naj izpodbijani sklep razveljavi in vrne zadevo sodišču druge stopnje v nov pritožbeni postopek.

Zahtevo za varstvo zakopnitosti je sodišče vročilo subjektu vpisa, ki nanjo ni odgovoril.

Zahteva za varstvo zakonitosti je utemeljena.

Vrhovno sodišče meni, da je postopek izbrisa iz sodnega registra v 28. do 35. členu ZFPPod, vključno s pravnimi sredstvi zoper sklepe sodišč, urejen toliko natančno, da subsidiarna uporaba 30. člena Zakona o nepravdnem postopku (Ur. list SRS št. 30/86; v nadaljevanju:

ZNP), razen v spodaj navedenem obsegu, ni možna (glej tretji odstavek 1. člena omenjenega zakona).

ZFPPod določa v četrtem odstavku 34. člena upravičence, ki lahko vložijo pritožbo zoper sklep sodišča o izbrisu subjekta vpisa iz sodnega registra. Prva točka četrtega odstavka 34. člena ZFPPod se nanaša na gospodarsko družbo, ki je subjekt vpisa, glede katerega se vodi postopek izbrisa. To pove primerjava omenjene zakonske določbe s 1. točko tretjega odstavka 30. člena ZFPPod. Upoštevanje k navedenim zakonskim določbam še določbe petega odstavka 34. člena ZFPPod ter drugega in četrtega odstavka 30. člena ZFPPod privede do zaključka, da omejuje ZFPPod pravico subjekta vpisa do pritožbe zoper sklep o izbrisu iz sodnega registra na tiste subjekte vpisa, ki so izkoristili pravico do ugovora. Ta omejitev pravice do pritožbe pa predpostavlja možnost subjekta vpisa, da izkoristi pravico do ugovora. Če mu ta možnost ni bila dana, ker mu n. pr. sklep o začetku postopka za izbris ni bil vročen (drugi odstavek 29. člena ZFPPod), mu pravice do pritožbe ni mogoče odkloniti. Takšne ali podobne situacije pa ZFPPod ne ureja, zato pride v poštev subsidiarna uporaba 30. člena ZNP.

Glede na zgoraj navedeno pritožbeno sodišče pritožbe subjekta vpisa ne bi smelo zavreči kot nedovoljene brez ugotovitve, da je bila subjektu vpisa dana možnost vložitve ugovora zoper sklep o začetku postopka izbrisa. Ob morebitni ugotovitvi, da mu ta možnost ni bila dana, pa bi jo moralo obravnavati meritorno. Zato je to sodišče zahtevi za varstvo zakonitosti ugodilo izpodbijani sklep razveljavilo in vrnilo zadevo pritožbenemu sodišču v novo odločanje (drugi odstavek 391. člena v zvezi z drugim odstavkom 380. člena ZPP).

V zadevi vrhovno sodišče še pripominja, da morebitna neskladnost določb ZFPPod, ki omejujejo pravico subjekta vpisa do pritožbe zoper sklep o izbrisu iz sodnega registra, s 25. členom Ustave Republike Slovenije, na odločitev v tem postopku, ki je postopek na podlagi izredenega pravnega sredstva zoper pravnomočno sodno odločbo, ne more (več) vplivati (primerjaj: 125. in 156. člen Ustave Republike Slovenije ter 44. člen Zakona o Ustavnem sodišču - Ur. list RS št. 15/94 in 64/2001).

ZFPPod člen 30, 30/2, 30/3-1, 30/4, 34, 34/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.